7.

Umeću se sljedeći članci od 6.a do 6.f: „Članak 6.a 1. Za potrebe ostvarenja prilagođene razine ciljeva za recikliranje iz članka 6. stavka 1. točaka od (f) do (i) Direktive 94/62/EZ uzimanjem u obzir prosječnog udjela, u prethodne tri godine, ponovno uporabljive prodajne ambalaže koja je stavljena na tržište prvi put i koja je ponovno uporabljena u okviru sustava za ponovnu uporabu ambalaže, kako je predviđeno člankom 5. stavkom 2. Direktive 94/62/EZ, količina ponovno uporabljive prodajne ambalaže koja se odbaci nakon prvog ciklusa oduzima se od ukupne količine ponovno uporabljive prodajne ambalaže koja se u određenoj godini prvi put stavlja na tržište. 2. Postotni bodovi koji se mogu oduzeti od ciljeva za recikliranje kako bi se utvrdila prilagođena razina iz članka 5. stavaka 2. Direktive 94/62/EZ izračunavaju se kao aritmetička sredina postotnih bodova koji predstavljaju udio ponovno uporabljive prodajne ambalaže u svakoj od prethodne tri godine. Taj se udio izračunava tako da se količina ponovno uporabljive prodajne ambalaže koja je utvrđena u skladu s ovim člankom i sastoji se od ambalažnog materijala na koji se primjenjuje cilj za recikliranje podijeli s količinom sve prodajne ambalaže koja se sastoji od tog ambalažnog materijala i u određenoj se godini prvi put stavlja na tržište. Članak 6.b 1. Ako država članica u izračunu ciljeva utvrđenih u članku 6. stavku 1. točki (f), točki (g) podtočki ii., točki (h) i točki (i) podtočki ii. Direktive 94/62/EZ uzima u obzir količinu drvene ambalaže koja se popravlja radi ponovne uporabe, ta se količina dodaje i proizvedenom ambalažnom otpadu i recikliranom ambalažnom otpadu. 2. Količina drvene ambalaže koja se popravlja radi ponovne uporabe utvrđuje se na temelju mase popravljenih jedinica drvene ambalaže koje se potom ponovno koriste te ne uključuje drvenu ambalažu ni sastavne dijelove drvene ambalaže koji se šalju u postupke obrade otpada. Članak 6.c 1. Za potrebe izračuna i provjere usklađenosti s ciljevima za recikliranje iz članka 6. stavka 1. točaka od (f) do (i) Direktive 94/62/EZ primjenjuje se sljedeće: (a) Količina recikliranog ambalažnog otpada jest količina otpada u točki izračuna. Količina ambalažnog otpada koji ulazi u postupak recikliranja uključuje ciljane materijale. Neciljane materijale može uključivati samo u onoj mjeri u kojoj je njihova prisutnost dopuštena u konkretnom postupku recikliranja. Točke izračuna koje se primjenjuju za određene otpadne ambalažne materijale i određene postupke recikliranja navedene su u Prilogu II. (b) Ako se točka mjerenja odnosi na izlazni proizvod postrojenja koje šalje ambalažni otpad na recikliranje bez daljnje prethodne obrade ili na ulaz u postrojenje u kojem ambalažni otpad ulazi u postupak recikliranja bez daljnje prethodne obrade, količina razvrstanog ambalažnog otpada koji je odbijen u postrojenju za recikliranje ne uključuje se u količinu recikliranog ambalažnog otpada. (c) Ako postrojenje provodi prethodnu obradu prije točke izračuna u tom postrojenju, otpad koji je uklonjen tijekom prethodne obrade ne uračunava se u količinu recikliranog ambalažnog otpada koju taj objekt prijavljuje. (d) Ako je biorazgradiva ambalaža koja se podvrgava aerobnoj ili anaerobnoj obradi uključena u recikliranu količinu odgovarajućeg ambalažnog materijala, količina biorazgradive ambalaže u biorazgradivom otpadu utvrđuje se provođenjem redovitih analiza sastava biorazgradivog otpada koji ulazi u te postupke. Biorazgradivi ambalažni otpad koji se uklanja prije, tijekom ili nakon postupka recikliranja ne uključuje se u reciklirane količine. (e) Ako se stopa vlažnosti ambalažnog otpada u točki mjerenja razlikuje od stope vlažnosti ambalaže stavljene na tržište, količina ambalaže u točki mjerenja ispravlja se kako bi odražavala stopu prirodne vlažnosti ambalažnog otpada usporedivu s vlažnošću istovrsne ambalaže stavljene na tržište. (f) Količina recikliranog ambalažnog otpada ne uključuje neambalažne materijale prikupljene zajedno s ambalažnim otpadom, primjerice otpad od istog materijala koji ne potječe od ambalaže, kao ni ostatke od proizvoda koje je ambalaža sadržavala. (g) Ako je ambalažni otpad proizveden u određenoj državi članici pomiješan s drugim otpadom ili otpadom iz druge zemlje prije točke mjerenja ili točke izračuna, udio ambalažnog otpada koji potječe iz predmetne države članice označava se odgovarajućim metodama, primjerice elektroničkim registrima i uzorkovanjem. Ako se takav otpad podvrgava daljnjoj prethodnoj obradi, količina neciljanih materijala uklonjenih tom obradom oduzima se uzimajući u obzir udio i, prema potrebi, kvalitetu otpadnih materijala iz ambalažnog otpada koji potječe iz određene države članice. (h) Ako otpadni ambalažni materijali ulaze u postupke oporabe u kojima se ti materijali prvenstveno upotrebljavaju kao gorivo ili drugo sredstvo za proizvodnju energije, izlazni proizvod takvih postupaka koji se podvrgava oporabi materijala kao što je mineralna frakcija pepela s rešetke ložišta ili klinker koji nastaje suspaljivanjem ne uključuje se u količinu recikliranog ambalažnog otpada, uz izuzetak metala koji se izdvoje i recikliraju nakon spaljivanja ambalažnog otpada. Metali koji su dio dobivenih minerala u postupku suspaljivanja ambalažnog otpada ne prijavljuju se kao reciklirani. (i) Ako otpadni ambalažni materijali ulaze u postupke oporabe u kojima se ti materijali prvenstveno upotrebljavaju kao gorivo ili drugo sredstvo za proizvodnju energije, ili za oporabu materijala, ali u dobivenom proizvodu ima značajni udio recikliranih materijala, goriva ili materijala za nasipavanje, količina recikliranog otpada utvrđuje se pomoću bilance mase, tako da se u obzir uzimaju samo otpadni materijali koji se recikliraju. 2. Za potrebe izračuna i provjere ostvarenja ciljeva za recikliranje utvrđenih u članku 6. stavku 1. točkama od (f) do (i) Direktive 94/62/EZ, za višeslojnu (kompozitnu) ambalažu i drugu ambalažu koja se sastoji od više materijala izračunava se i prijavljuje svaki od materijala u ambalaži. Države članice mogu odstupiti od tog zahtjeva ako određeni materijal čini neznatan dio ambalažne jedinice, a u svakom slučaju najviše 5 % ukupne mase ambalažne jedinice. Članak 6.d 1. Za potrebe izračuna i provjere ostvarenja ciljeva iz članka 6. stavka 1. točaka od (f) do (i) Direktive 94/62/EZ, količina recikliranih metala izdvojenih iz pepela s rešetke ložišta jednaka je masi metala u koncentratu metala koji se izdvaja iz neobrađenog pepela s rešetke ložišta koji potječe od ambalažnog otpada i ne smije sadržavati druge materijale sadržane u koncentratu metala, primjerice nakupine minerala ili metale koji ne potječu od ambalažnog otpada. 2. Za izračun mase recikliranih metala izdvojenih iz pepela s rešetke ložišta države članice primjenjuju metodologiju utvrđenu u Prilogu III. Članak 6.e Za potrebe izračuna i provjere ostvarenja ciljeva iz članka 6. stavka 1. točaka od (a) do (e) Direktive 94/62/EZ, države članice mogu primjenjivati pravila za izračun utvrđena u člancima od 6.a do 6.d. Članak 6.f 1. Države članice poduzimaju odgovarajuće mjere kako bi osigurale pouzdanost i točnost podataka koji se dostavljaju u skladu s ovom Odlukom. Konkretno, količina proizvedenog ambalažnog otpada podliježe provjerama i unakrsnim provjerama, uključujući upotrebu podataka o količini ambalaže koja je stavljena na tržište te relevantnih podataka o otpadu i analizi sastava miješanog komunalnog otpada. Države članice obavješćuju Komisiju o provedbi takve provjere te, prema potrebi, o svim utvrđenim značajnim nedosljednostima i planiranim ili poduzetim korektivnim mjerama. 2. Države članice podatke pribavljaju izravno iz ustanova ili poduzeća koja gospodare otpadom, ovisno o slučaju. 3. Države članice razmatraju uporabu elektroničkih registara. 4. Ako se prikupljanje podataka temelji na ispitivanjima, uključujući ona na kojima se temelje metodologije uzorkovanja, ta se ispitivanja provode u skladu s minimalnim standardom koji uključuje sljedeće minimalne zahtjeve: (a) ispitivanja se provode u pravilnim, utvrđenim vremenskim razmacima kako bi se primjereno uzele u obzir varijacije u podacima koje je potrebno ispitati; (b) ispitivanja se temelje na reprezentativnom uzorku ukupne količine na koju se primjenjuju njihovi rezultati. 5. Za ambalažne materijale koji se pojavljuju u malim količinama i za one koji nisu navedeni u ovoj Odluci mogu se upotrebljavati procjene. Te se procjene temelje na najboljim dostupnim informacijama i opisuju se u izvješćima o provjeri kvalitete uz podatke o proizvodnji i recikliranju ambalažnog otpada.”.